حرية البحث العلمى هى حرية العلما و الباحثين و الدارسين فى عمل بحوثهم و كتابتها و طباعتها و التعبير عن نتايجها و عن ارائهم بحريه كامله من غير قيد او تعسف او منع او رقابه تتفرض عليهم عن طريق سلطات دينيه او مدنيه. الدراسات و البحوث العلميه الحره هى طريق نهضة المجتمعات و اقدر على الكشف عن الحقايق. عبر التاريخ عانى العلما و الباحثين من اضطهادات السلطات بسبب خوفها من كشف حقايق مابتتماشاش مع مفاهيمها اللى بتحكم بيها الناس. من اشهر الفواجع التاريخيه فى الموضوع ده كانت محاكم التفتيش فى العصور الوسطى. فى العصر الحديث اضطهد النظام النازى فى ألمانيا علما و باحثين و اتحرقت كتبهم و اضطرت اعداد منهم للهروب من ألمانيا و المناطق اللى سيطر عليها النازيين. فى مصر عانى باحثين مصريين من الإضطهاد و التعسف و اتمنع نشر نتايج ابحاثهم و كان منهم طه حسين و على عبد الرازق و غيرهم اتكبتت حريتهم فى التعبير عن ارائهم و بتعتبر مصر و المنطقه العربيه من اكتر المناطق فى العالم اللى بيعانى فيها الباحثين من التعسف و الإضطهاد و فى مصر وصل التعسف لدرجة الترهيب و الإعتداء جسدياً على المفكرين و الكتاب و كان من ضحايا الفكر الاستبدادى فرج فوده و نجيب محفوظ و نوال السعداوى و غيرهم.